UGANDA efiiriddwa omuntu owookutaano, ekyongedde okweraliikiriza nti obulwadde bwa Corona bukyali bwa maanyi mu ggwanga. Omufu abadde mutuuze w'e Kibuli nga wa myaka 46, ng'asibuka Buyindi.
Ekiwandiiko ekyafulumiziddwa Dr. Henry Mwebesa, akulira eby'obujjanjabi mu Minisitule y'Ebyobulamu, kyategeezezza nti omugenzi ye yeetwala mu ddwaaliro e Kibuli ku Lwomukaaga, ng'ayokya nnyo, alina ekifuba era nga tasobola kussa bulungi. Abasawo baamwekengedde ne bamwongerayo e Mulago ayongera okwekebejjebwa, kyokka n'afiira mu kkubo.
Kyazuuliddwa nti omugenzi abadde n'obulwadde bwa puleesa wabula nga yava dda ku ddagala, kw'ogatta obwa asima bw'abadde amaze nabwo emyaka 10. E Mulago yaggyiddwaako omusaayi ne guweerezebwa mu bifo omuli; Makerere University, Uganda Virus Research Institute, ne Central Public Health Labaratories, gye kyazuuliddwa nti yabadde ne Corona.
Waliwo n'abantu abalala 13 abaakebereddwa ne basangibwa ne Corona nga baavudde Buikwe ne mu bitundu bya Kampala. Abamu baabadde baddereeva ba mmotoka enneetissi z'emigugu. Kati omuwendo gw'abaakwakwatibwa Corona mu Uganda guweze 1,195, nga ku bano 1,070 bajjanjabiddwa ne bawona